VENDIM
Nr. 254, datë 21.12.2020

MBI KËRKESËN E SHOQËRISË “HERA” SHPK, PËR SHTYRJEN E AFATEVE TË VENDIMIT NR. 61, DATË 2.11.2007, TË NDRYSHUAR

Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; nenit 67, të “Kodit të Procedurave Administrative të Republikës së Shqipërisë”, nenit 15, të “Rregullores për organizimin, funksionimin dhe procedurat e ERE-s”, të miratuar me vendimin e Bordit të ERE-s nr. 96, datë 17.6.2016, Bordi i ERE-s, në mbledhjen e tij të datës 21.12.2020, mbasi shqyrtoi relacionin me nr. 135/4 prot., datë 14.11.2020 dhe info shtesë me nr. 47-2-1 prot., datë 14.12.2020, të Drejtorisë së Licencimit, Autorizimeve dhe Mbikëqyrjes, lidhur me kërkesën e shoqërisë “HERA” sh.p.k., për shtyrjen e afateve të vendimit nr. 61, datë 2.11.2007, të ndryshuar,
konstatoi se: 
- Shoqëria “Hera” sh.p.k. është licencuar nga ERE me vendimin nr. 61, datë 2.11.2007, në aktivitetin e ndërtimit, instalimit dhe shfrytëzimit të centraleve elektrike me erë, si dhe prodhimin e energjisë elektrike (parku eolik Pogradec dhe Korçë), me fuqi 150 mw, me kusht zbatimin e sa parashikuar në licencën tip të miratuar nga Bordi i Komisionerëve për aktivitetin e ndërtimit dhe prodhimit të energjisë elektrike. 
- Në vijim të këtij licencimi, e pas kërkesës së subjektit, ERE ka miratuar shtyrjen e afateve të ndërtimit, instalimit dhe shfrytëzimit të centraleve elektrike me erë për parkun eolik Pogradec dhe Korçë (projekti KAPPET), si dhe prodhimin e energjisë elektrike prej tyre me: 
- vendimin e Bordit të Komisionerëve nr. 56, datë 25.8.2010; 
- vendimin e Bordit të Komisionerëve nr. 136, datë 15.11.2013.
- Në vlerësim të sa më sipër, Bordi i ERE-s, me vendimin nr. 86, datë 9.6.2016, “Mbi kërkesën e shoqërisë ‘HERA’ sh.p.k. për shtyrjen e afateve të licencës nr. 49, seria NPM07, “Për ndërtimin, instalimin, shfrytëzimin dhe prodhimin e energjisë elektrike nga centrale elektrike, (projekti KAPPET)”, të dhënë me vendimin e Bordit të ERE-s me nr. 61, datë 2.11.2007, të ndryshuar, ka vendosur:
1. Rrëzimin e kërkesës së shoqërisë “Hera” sh.p.k. për zgjatjen e afatit për 36 muaj, të licencës nr. 49, seria NPM07, dhënë me vendimin e Bordit të Komisionerëve të ERE-s nr. 61, datë 25.11.2007, për ndërtimin, instalimin, shfrytëzimin e centraleve elektrike dhe prodhimin e energjisë elektrike nga Parku Eolik Pogradec–Korçë. 
2. Fillimin e procedurave për heqjen e licencës së shoqërisë “Hera” sh.p.k., nr. 49, seria NPM07, dhënë me vendimin e Bordit të Komisionerëve të ERE-s nr. 61, datë 25.11.2007.
- Në vijim të shtyrjeve ndër vite, për shkak të kompleksit të problematikës që i licencuari ka hasur për kryerjen e plotë të studimit të fizibilitetit; të etapave administrative nëpër të cilat kalon projekti i parqeve eolike, si një teknologji e re për vendin; argumentet shpjeguese të dhëna dhe depozituara në ERE nga shoqëria, si dhe duke mbajtur në konsideratë qëndrimin e Ministria e Infrastrukturës dhe Energjisë (MIE) me shkresën nr. 102/4 prot., datë 27.4.2015, i cili ka ardhur si përgjigje e shkresës së ERE-s nr. 14 prot., datë 7.1.2015, ku iu kërkua të prononcohet, lidhur me kompetencën institucionale të trajtimit të këtyre subjekteve në mbështetje të legjislacionit në fuqi, Ministria e Infrastrukturës dhe Energjisë, MIE, bën me dije se VKM-ja, nr. 1701, datë 17.12.2008, “Për miratimin e rregullores për procedurat e dhënies së autorizimeve për ndërtimin e objekteve të reja gjeneruese që nuk janë objekt koncesioni”, nuk ka efekt prapaveprues. Vlerësimi i kërkesave lidhur me licencat e miratuara nga ERE duhet të bëhet konform dispozitave ligjore, të cilat kanë qenë në fuqi në kohën e miratimit të këtyre licencave. Gjithashtu për këtë projekt, gjatë kësaj kohe nuk ka pasur shprehje interesi nga palë të treta.
- Me urdhrin e kryetarit të ERE-s nr. 146, datë 4.12.2020, u ngrit grupi i punës për monitorimin e kushteve të vendimit nr. 61, datë 2.11.2007, “Për licencimin e shoqërisë ‘HERA’ sh.p.k. në aktivitetin e ndërtimit, instalimit dhe shfrytëzimit të centraleve elektrike me erë, si dhe prodhimin e energjisë elektrike (parku eolik Pogradec dhe Korçë), i ndryshuar.
- MIE, me shkresën e protokolluar në ERE me nr. 714/1, datë 13.7.2020, ka bërë me dije qëndrimin e saj: “Ministria e Infrastrukturës dhe Energjisë (MIE) nuk është dakord me shtyrjen e afatit të licencave të lëshuara nga ERE për ndërtimin e objekteve të reja gjeneruese nga energjia elektrike eolike, pasi është në fuqi baza ligjore për të aplikuar për ndërtimin e impianteve eolike, sipas përcaktimeve të ligjit nr. 7/2017, “Për nxitjen e përdorimit të energjisë nga burimet e rinovueshme” dhe të ligjit nr. 43/2015, “Për sektorin e energjisë elektrike”.
- Nisur nga vështirësitë e krijuara për shkak të COVID-19 dhe masave të marra nga Qeveria Shqiptare për distancimin social me qëllim parandalimin e përhapjes së COVID-19, u bë i vështirë dhe finalizimi i këtij monitorimi në kohë, sipas përcaktimeve të vendimit nr. 83, datë 4.5.2020, të Bordit të ERE-s.
- Referuar përfundimeve të monitorimit, dokumentacionit dhe informacionit të përcjellë nga shoqëria në kuadër të këtij monitorimi, është e nevojshme të rishikohet i gjithë ky dokumentacion, për të vlerësuar statusin e plotësimit të kushteve të vendimit të licencimit.
- Në zbatim të parashikimeve të përcaktuara në nenin 67, të “Kodit të Procedurave Administrative”, u pa e arsyeshme që për arsye të verifikimit të plotë të dosjes së dokumentacionit të depozituar në ERE dhe gjetjeve të monitorimit, shtyrja me 30 ditë e vendimmarrjes.
Për gjithë sa më sipër cituar, Bordi i ERE-s

Vendosi:

1. Shtyrjen me 30 ditë të vendimmarrjes mbi “Kërkesën e shoqërisë ‘HERA’ sh.p.k. për zgjatjen e afatit të plotësimit të kushteve të vendimit të licencimit nr. 61, datë 2.11.2007, të ndryshuar”.
[bookmark: _GoBack]2. Drejtoria e Licencimit, Autorizimeve dhe Mbikëqyrjes të njoftojë shoqërinë për këtë vendimmarrje. 
Ky vendim hyn në fuqi menjëherë. 
Ky vendim botohet në Fletoren Zyrtare.

